b'\n_START_ARTICLE_\nVi\xc5\xa1ja kakovost\n_START_PARAGRAPH_\nVi\xc5\xa1ja kakovost je shema kakovosti, opredeljena z nacionalno zakonodajo, ki omogo\xc4\x8da za\xc5\xa1\xc4\x8dito kmetijskih pridelkov ali \xc5\xbeivil samo na obmo\xc4\x8dju Slovenije. Je ena izmed treh nacionalnih shem kakovosti, predpisanih v Zakonu o kmetijstvu._NEWLINE_Ta shema kakovosti zajema kmetijske pridelke in \xc5\xbeivila, ki so po svojih lastnostih bolj\xc5\xa1i od istovrstnih kmetijskih pridelkov oziroma \xc5\xbeivil ter odstopajo od njihove minimalne kakovosti, \xc4\x8de je ta predpisana (vsebujejo npr. ve\xc4\x8d sadnega dele\xc5\xbea kot je minimalno predpisano, so proizvedeni brez dovoljenih konzervansov, so proizvedeni na okolju in \xc5\xbeivalim prijazen na\xc4\x8din, itd.)._NEWLINE_Za uporabo znaka\xc2\xa0\xc2\xbbVi\xc5\xa1ja kakovost\xc2\xab\xc2\xa0je potrebno pridobiti odlo\xc4\x8dbo Ministrstva za kmetijstvo in okolje ter certifikat neodvisne organizacije za kontrolo in certificiranje.'